Koronavirus: DA kon glo nie lughawe-toetse ondersoek nieOR Tambo- internasionale lughawe (Foto: ANA/verskaf) Die Demokratiese Alliansie het Maandag gesê die party is “verhoed” om die skanderingsfasiliteit vir die nuwe koronavirus (Covid-19) by die OR Tambo-lughawe te ondersoek. Siviwe Gwarube, die DA se skaduminister van gesondheid, voer aan hy het die Lughawensmaatskappy van Suid-Afrika (Acsa) en die gesondheidspan by OR Tambo gekontak om die doel van die besoek te verduidelik. Die DA wou ondersoek instel oor die protokol wat in plek gestel is, watter persone geïdentifiseer word vir skandering, die toerusting wat gebruik word en die doeltreffendheid daarvan. “As ŉ lid van die portefeuljekomitee oor gesondheid, is dit sinvolle inligting om seker te maak dat die persone wat ons grootste grenspos betree, voldoende geskandeer word,” het Gwarube bygevoeg. “Ek is intussen in kennis gestel dat die besoek geblokkeer is en dat toestemming verkry moet word van die minister van gesondheid. Buiten die feit dat ek nie toestemming van die minister benodig nie, wou ek met hom kontak maak om die kwessie te bespreek, maar hy was nie beskikbaar nie en het opdrag gegee dat ek geblok word.” Volgens Gwarube sal die parlement vandeesweek die stand van gereedheid bespreek vir die Covid-19-uitbreking en die terugkeer van 150 Suid-Afrikaners van Wuhan, China. “Die inligting is dus ook noodsaaklik vir dié debat.” Dr Lwazi Manzi, woordvoerder van die departement van gesondheid, het intussen gesê die gesondheidminister dr. Zweli Mkhize verwerp die DA se “sensasionele verklaring” dat LP’s verhoed is om die koronavirus-skanderingsfasiliteit by OR Tambo te besoek. “Die minister is die afgelope week in kennis gestel dat verskeie lede van die parlement, insluitend die DA, versoek het om die skanderingsfasiliteit by OR Tambo- internasionale lughawe te ondersoek. Hy het dadelik kontak gemaak met die voorsitter van die portefeuljekomitee, dr. Sibongiseni Dhlomo, om hom te help om ŉ groepsbesoek te reël vir alle LP’s wat belangstel,” het Manzi verduidelik. “ŉ Groepsbesoek sal verhoed dat die inspeksies stuk-stuk gedoen word wat die daaglikse bedrywighede kan ontwrig. Daar moet in gedagte gehou word dat gesondheidspersoneel by die grenspos groot getalle besoekende reisigers moet hanteer en nou ook meer paraat moet wees om inspeksies te doen, passasiers se antwoordstelle te ontleed om die risiko te bepaal, en elke passasier aan boord se koors te meet voor hulle afklim,” het hy bygevoeg. “Indien ŉ passasier geïdentifiseer word wat verder ondersoek moet word, moet alle passasiers, wat naby aan dié persoon gesit het, ook geïdentifiseer en getoets word. Dit plaas dus ŉ ekstra las op die grondpersoneel. Alle Suid-Afrikaners, veral openbare verteenwoordigers, moet dus dié abnormale omstandighede in gedagte hou.” Volgens Manzi is die DA se verklaring opportunisties en skep dit “verwarring tydens ŉ sensitiewe periode terwyl alle Suid-Afrikaners veronderstel is om hand-aan-hand te werk om seker te maak dat ons ons gereedheid verbeter om enige infeksierisiko vir die koronavirus te verlig”. Manzi het gesê die departement benadruk sy toewyding tot deursigtigheid deur inligting oor verwikkelings en voorbereiding bekend te maak, soos wat hy reeds sedert die uitbreek van die koronavirus gedoen het. “Die DA en ander LP’s sal in kennis gestel word van ŉ datum wanneer besoek afgelê kan word soos gereël deur die voorsitter van die portefeuljekomitee oor gesondheid. Die departement van gesondheid sal LP’s ondersteun om hul oorsigtelike rol te vervul.”